KAPETULU 12
Mwatha Kupwa Vati Kavuthamba ka Njambi?
1, 2. Veya vaje vapwile vavuthamba va Yehova?
MUNU wa kufwa vati imushaka kulikuta nendi vuthamba? Mushaka munu uje imwathzema, imukalithzivathana nendi. Munu uje wakala na ngothzi na vifwa vyavivwa vimwathzema.
2 Yehova Njambi nendi akangula vanu vamo vapwe vavuthamba vendi. Chakumwenako, Avilahama wapwile kavuthamba ka Yehova. (Isaya 41:8; Yakomba 2:23) Yehova wathzemene lalo Ndaviti. Wendekele ngwendi Ndaviti “ikeye munalume injathzema.” (Vilinga 13:22) Kapolofweto Ndanyele nendi ‘vamuthzemene’ kuli Yehova.—Ndanyele 9:23.
3. Mwafwa vika Avilahama na Ndaviti na Ndanyele vapwile vavuthamba va Yehova?
3 Vika vyalingithile Avilahama na Ndaviti na Ndanyele valikute vuthamba na Yehova? Yehova walekele Avilahama ngwendi: “Yove unononoka kushika kwange.” (Kushangumuka 22:18) Yehova akalikutu vuthamba na vaje vamwononoka. Natha kulikuta vuthamba na muyati wa vanu. Yehova wendekele ku muyati wa Isalele ngwendi: “Nga munjononoka, yange njikapwa nji Njambi yeni, neni mukapwa vanu vange.’ (Njelemiya 7:23) Neni nga mushaka kupwa kavuthamba ka Yehova, cho munapande kumwononoka.
YEHOVA AKANYUNGU VAVUTHAMBA VENDI
4, 5. Yehova akanyungu vati vavuthamba vendi?
4 Mbimbiliya yendeka ngwayo Yehova akashakethzeka vingila vya kumwetha “ndthzili vaje vanakulahela kuli ikeye na vimbunge vyavo vyoshe.” (2 Mithzimbu 16:9) Yehova nakulahetha vavuthamba vendi ku Myatho 32:8 ngwendi: “Njikakulongetha ngila ije iunapande kwendelamo, cho njikakulongetha na kukunangula.”
5 Kuli umo chitothzi wa ndthzili ashaka kutwonowetha kulikuta vuthamba na Njambi. Oloni Yehova ashaka kutunyunga. (Tandeni Myatho 55:22.) Tukapangela Yehova na mbunge yetu yoshe mwafwa wapwa kavuthamba ketu. Tukamwononoka nambe vene mu thimbu yaikalu. Twakala na likulahelo lyakele nalyo muka-kwimba. Wendekele hali Yehova ngwendi: “Thimbu yoshe Shukulu Kalunga ali muyehi nange mu kunjikwatha, cho nachimo chai chatha kunjithzivitha lyova.” (Myatho 16:8; 63:8) Satana aketheka vati kutwonowetha kulikuta vuthamba na Njambi?
MAKULI A SATANA
6. Satana akavangeya vika vanu?
6 Mu Kapetulu 11 twalilongethele ngwetu Satana wavangeyeye Yehova ngwendi wapwa wamuvi, cho lalo muka-makuli mwafwa katavethele va Andama na Eva valyangwile vakevo vavenya vyuma vyavivwa nevi vyavivi. Mu mukanda wa Yombi vatulongetha ngwavo Satana akavangeya lalo vanu vaje vashaka kulikuta vuthamba na Njambi. Satana wendeka ngwendi vanu kuvethi kupangela Yehova mwafwa ya chithzemo embwe, oloni vakamupangela mwafwa ya vyuma vyakavalingila. Wendeka lalo ngwendi atha kungumuna ngamba ya Njambi woshe woshe. Tumoneni vyuma vitulilongetha kuli Yombi nomwo wamunyungililemo Yehova.
7, 8. (a) Yehova wamwene vati Yombi? (b) Satana wendekele vika hali Yombi?
7 Yombi wapwile iya? Wapwile munu wamuvwa uje wayoyele kuthañulu myaka 3,600 inetimo. Yehova wendekele ngwendi ha thimbu ije kukwakele munu wa kulifwa nendi hano hathi. Yombi wathingimikile manene Njambi, cho wathzindile vuvi. (Yombi 1:8) Yombi wapwile kavuthamba ka Yehova.
8 Satana wendekele ngwendi Yombi wapangelele Njambi mwafwa ya vyuma vyamulingilile. Satana walekele Yehova ngwendi: “Omwo yove ukamunyungu thimbu yoshe na nanga yendi na vyuma vyoshe ali navyo. Cho ukavethzikitha vyuma vyoshe vyalinga, cho yove unamwana vingombe vavangi manene vaje vanashulitha lifuti lyoshe. Oloni nga utunditha vyuma vyoshe evi vyali navyo, cho akakushaula chitona-mesho.”—Yombi 1:10, 11.
9. Yehova watavethele Satana alinge vika?
9 Satana wavangeyeye Yombi ngwendi wapangelele Yehova mwafwa ya vyuma vyamulingilile. Satana wendekele lalo ngwendi atha kwonowetha Yombi kupangela Yehova. Yehova wavyanene awa majwi a Satana. Ngechi wamutavethele etheke Yombi mangana alimwene ngwendi Yombi wathzemene Yehova.
SATANA ALWITHA YOMBI
10. Satana walwithile vati Yombi? Cho Yombi walingile vati?
10 Satana wavangele tahi kunyongetha vimuna va Yombi voshe. Kutundaho, wathsiyile vangamba va Yombi vavangi. Vyuma vya Yombi vyoshe vyanyongele. Kutundaho lalo, Satana wathsiyile vana va Yombi 10 ku lihundthzi lyakama. Oloni Yombi watwaleleleho kulongwa kuli Yehova. “Mu vyuma vyoshe evi vyalingiwile, Yombi kalingile vuvi nambe kushaula Njambi.”—Yombi 1:12-19, 22.
11. (a) Chuma muka chikwavo chalingile Satana kuli Yombi? (b) Yombi walingile vati?
11 Satana kalikelele embwe. Walwithile Njambi omwo wendekele ngwendi: “Achetheke kukwata ku muvila wendi, cho akakushaula chitona-mesho.” Satana wavinjithile Yombi mushongo wauvi. (Yombi 2:5, 7) Oloni Yombi anga wapwile wa kulongwa kuli Yehova. Wendekele ngwendi: “Kunjumbila kuti kulongwa kwange kuvanga noho hanjikathsila.”—Yombi 27:5, NWT.
12. Yombi wamwethele vati ngwendi Satana wendekele makuli?
12 Yombi kathzivukile ngwendi Satana ikeye wakele na kumuvangeya, cho kathzivukile lalo ovyo wakele na kuyandela. Oloni wathinganyekele ngwendi Yehova ikeye wakele na kumuyandetha. (Yombi 6:4; 16:11-14) Nameme ngocho, Yombi watwaleleleho kupwa wa kulongwa kuli Yehova. Ngechi Satana walimwenenene ngwendi Yombi kapangelele Njambi mwafwa ya vyuma vyamulingilile. Wamupangelele mwafwa wamuthzemene. Satana wendekele makuli.
13. Vika vyalingile Yehova ha kulongwa kwa Yombi?
13 Yombi kathzivukile vyakele na kulingiwa mwilu. Oloni wononokele kuli Njambi na kumwetha ngwendi Satana wapwa wamuvi. Yehova wavethzikithile Yombi mwafwa wapwile kavuthamba kendi wa kulongwa.—Yombi 42:12-17.
VYALI NA KUMIVANGEYA SATANA
14, 15. Satana akavangeya vika vanu voshe?
14 Mwatha kulilongetha chilongetha chakama ku vyuma vyalingiwile kuli Yombi. Na matangwa ano, Satana akatuvangeya ngwendi tukapangela Yehova mwafwa ya vyuma vyakatwana. Ku Yombi 2:4, Satana wendekele ngwendi: “Munu ana vyoshe vije ali navyo ngechi ayoye.” Satana kavangeyeye lika Yombi embwe, oloni navangeya vanu voshe. Omwo mwetile myaka yaingi kutunda ha kuthsa kwa Yombi, Satana watwaleleleho kushaula Yehova na kuvangeya vangamba vendi. Chakumwenako, ku Vithimo 27:11 vathoneka ngwavo: “Munange, kala na mana, cho njikavwahelela njikatha kukumbulula munu woshe uje anjipaya.”
15 Neni mwatha kwononoka kuli Yehova na kupwa kavuthamba kendi wa kulongwa mangana mumwethe ngweni Satana wapwa muka-makuli. Nga mumona ngweni munapande kutengululako vyuma vimo mu vuyoye vweni mangana mulikute vuthamba na Njambi, cho lingeni ngocho. Kulikuta vuthamba na Njambi chinapu chuma chakama manene. Satana wendeka ngwendi kumwatha kupwa va kulongwa kuli Yehova nga muli mu vukalu. Akatukwithi mangana atwonowethe kupwa va kulongwa kuli Njambi. Akatukwithi vati?
16. (a) Vingila muka vyakapangetha Satana mu kutwonowetha kupangela Yehova? (b) Liyavolo natha kumyonowetha vati kupangela Yehova?
16 Satana akapangetha vingila vyavingi mu kutwonowetha kulikuta vuthamba na Njambi. Akatulupukila “ngwe ndumba ashakethzeka umo ngechi amuthanyothzole.” (1 Petulu 5:8) Kethi mukomoke nga vavuthamba veni, nambe vavushoko vweni, nambe vanu veka vashaka kumyonowetha kulilongetha Mbimbiliya na kulinga vyavivwa. Munatha kulithziva ngweni vali na kumilwitha. * (Yowano 15:19, 20) Satana akalipwitha lalo “ngwe kangelo ka mutanya,” nambe ngwetu kangelo ka cheke. Ngechi natha kutukwitha mangana atwonowethe kwononoka kuli Yehova. (2 Kolinte 11:14) Kuli ngila ikwavo lalo yakapangetha Satana mangana atwonowethe kupangela Yehova. Akatulingitha tulithzive ngwetu kutufwila kupwa vangamba va Njambi.—Vithimo 24:10.
ONONOKENI MASHIKO A YEHOVA
17. Vika tukononokela kuli Yehova?
17 Nga twononoka kuli Yehova, cho tumwetha ngwetu Satana wapwa muka-makuli. Vika vitukwatha twononoke? Mbimbiliya ngwayo: “Thzemeni Shukulu Kalunga Njambi yeni na vimbunge vyeni vyoshe, na mwonyo weni woshe, na ndthzili yeni yoshe.” (Kwituluka mu Mashiko 6:5) Tukononoka kuli Yehova mwafwa twamuthzema. Nga tuthzema manene Yehova, twatha kulinga vyuma vyoshe vyatuleka. Kapositolo Yowano wathonekele ngwendi: “Omwo chithzemo chetu kuli Njambi chilumbunuka ngechi twononoke mashiko endi. Cho mashiko endi kethi amakalu kuli yetu embwe.”—1 Yowano 5:3.
18, 19. (a) Vyuma muka vimo watuleka Yehova ngwendi vyavivi? (b) Vika twendekela ngwetu Yehova kethi kutuleka tulinge vyuma vije kutwatha kulinga?
18 Vyuma muka vimo watuleka Yehova ngwendi vyavivi? Evi vyuma vili mu chipalo cha “ Thzindeni Vyuma Vyathzinda Yehova.” Vyuma vimo hamo munatha kuvimona ngweni kuvyavihile. Oloni omwo mutanda Vithoneka na kuthinganyeka mwamuvwa vimutanda, mumona vuvwa vwa kwononoka mashiko a Yehova. Munatha kumona ngweni munapande kwechela vyuma vimo mu vuyoye vweni. Kwechela vyuma vimo kunatha kupwa kwakukalu, oloni nga mulinga ngocho, muvwahelela na kukala mu kwoloka mwafwa ya kupwa kavuthamba ka Njambi. (Isaya 48:17, 18) Vika twendekela ngwetu munu natha kwechela evi vilinga vyavivi?
19 Yehova kethi kutuleka tulinge vyuma vije kutwatha kulinga. (Kwituluka mu Mashiko 30:11-14) Wapwa kavuthamba ketu wakama uje atuthzivuka mwamuvwa kutuvakana mutulithzivukila yetu vavenya. Athzivuka ndthzili yetu na vuthzeye vwetu. (Myatho 103:14) Kapositolo Paulu atukanyametha ngwendi: “Njambi akanyungu chikulahetho chendi, cho katava ngechi vamyetheke na vyetheko vya kutuvakana ndthzili yeni ngechi mwimane mbe, ha thimbu ije vamyetheka, ikeye akamyana ndthzili ya kukoletha, cho amishokolwela ngila ngechi mwathe kutundamo.” (1 Kolinte 10:13) Twatha kukulahela ngwetu Yehova atwana ndthzili ya kulinga vyavivwa. Amyana “ndthzili ya kushemutuka” mangana mwathe kulifwita na vukalu. (2 Kolinte 4:7) Omwo Paulu vamukwathele kuli Yehova mu thimbu ya vukalu, wendekele ngwendi: “Njatha kulinga vyuma vyoshe ha ndthzili ije yananjana Kilisitu.”—Filipu 4:13.
THZEMENI VYUMA VYATHZEMA YEHOVA
20. Vifwa muka vya Njambi vimunapande kutembwinina, cho mwafwa vika?
20 Nga tushaka kupwa vavuthamba va Njambi, cho tulikeleni kulinga vyuma vyathzinda Yehova. Oloni kuli vyuma vikwavo lalo vitunapande kulinga. (Loma 12:9) Vavuthamba va Njambi vathzema vyuma vyathzema. Evi vyuma vanavitumbula ku Myatho 15:1-5. (Tandeni.) Vavuthamba va Yehova vakatembwinina vifwa vyendi vya kufwa ngwe “chithzemo, kujolela, kwoloka, lukakateya, ngothzi, vuvwa, kulongwa, kulikehetha, na kulinyunga.”—Ngalatiya 5:22, 23.
21. Mwatha kumwetha vati vifwa vyathzema Yehova?
21 Mwatha kumwetha vati evi vifwa vyavivwa? Munapande kuthzema vyuma vyathzema Yehova kwitila mu kutanda Mbimbiliya na kulilongethayo thimbu yoshe. (Isaya 30:20, 21) Nga mulinga ngocho, cho muthzema manene Yehova. Oku kumilingitha mumwononoke.
22. Vuvwa muka vumuwana mu kwononoka kuli Yehova?
22 Kwechela vilinga vyavivi na kukala na vilinga vyavivwa, kunalifu na kushulula vuthzalo vwa laja na kuthzala vuthzalo vwavuha. Mbimbiliya yendeka ngwavo munapande ‘kushulula vunu vwa laja’ na ‘kuthzala vunu vwavuha.’ (Kolose 3:9, 10) Nameme kunapu kwakukalu, oloni Yehova natukulahetha kutwana “chikandelela” nga tulinga ngocho. (Myatho 19:11) Anguleni kupangela Yehova mangana mumwethe ngweni Satana wapwa muka-makuli. Pangeleni Yehova mwafwa ya kumuthzema, kethi mwafwa ya vwana vumukatambula kulutwe embwe. Nga mulinga ngocho, cho mupwa kavuthamba kendi.
^ par. 16 Oku kukulumbununa ngwavo Satana ali na kupangetha vaje vashaka kumivindika kulilongetha Mbimbiliya embwe. Oloni Satana wapwa “Njambi uje wa vuvi wa kano kaye,” cho “kaye koshe kali mu ndthzili [yendi].” Ngechi kutwapandele kukomoka nga kuli vamo vatuvindika kupangela Yehova.—2 Kolinte 4:4; 1 Yowano 5:19.
cjk_Latn cjk_Latn umb_Latn kon_Latn cjk_Latn tso_Latn cjk_Latn run_Latn umb_Latn cjk_Latn cjk_Latn umb_Latn umb_Latn cjk_Latn cjk_Latn cjk_Latn tum_Latn umb_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn tum_Latn umb_Latn cjk_Latn cjk_Latn umb_Latn cjk_Latn cjk_Latn umb_Latn cjk_Latn cjk_Latn cjk_Latn cjk_Latn tum_Latn cjk_Latn tum_Latn tum_Latn cjk_Latn cjk_Latn cjk_Latn cjk_Latn